amanoisuno/poet huggingface dataset:
夢臣惠潘谷墨  其二 鄒浩
潘谷賣墨時，呂翁嘗過之。指授長生訣，舉世那能窺。但稱衆墨中，谷墨最珍奇。一旦內藥成，解去逃喧卑。忽忽期月後，來與丹元期。夜飲曉分手，丹元初不知。仍留墨數片，屬元付其兒。有兒旋其門，頂白元驚疑。細詰所以然，始知谷如斯。谷仙今幾年，谷墨今在兹。静言人間世，舟壑常密移。朱顔兀槁木，綠髪垂素絲。借令富貴極，畢竟将奚爲。谷乎真可人，得墨吾得師。
夢臣再以墨來 鄒浩
孫郎文史外，所好墨而已。龜玉藏櫝中，涓辰乃開視。未嘗輕示人，毎戒卞和耻。謂予心事同，分惠真可喜。磨去五之一，餘者恰盈咫。印弄稜角刓，前言戲之耳。蒼頭忽踵門，喘汗殊不止。恍疑皂囊藥，無因至於此。亟取啓緘封，入眼勝雙鯉。其長應天數，其光動晴晷。當暑尚挾纊，豈但什襲比。且云此不刓，品色尤更美。始知雅意來，要以補前毁。想初聞語時，廢書頻拊髀。兵法善致人，所致必如指。一朝下兩城，曾不費一矢。坐令鼎足心，成轍亂旗靡。堂堂莫我過，勢若建瓴水。墨果多乎哉，一一是孤壘。齊城七十二，受降從此始。
别昭平 鄒浩
江山本無情，别去亦何語。向來爽氣中，食息三月許。來非吾所求，去非吾所禦。回首謝江山，吾今若輕舉。
留别張雲立立之 鄒浩
來遷夢破知何處，今君歸去仙宮路。江頭舟楫嶺頭雲，曾許乘風邀月住。翛然三載與君同，信我此心惟白鷺。白鷺忘情亦有情，君更情多無量數。天繪亭前不忍分，遠送我來欣進步。霜凋萬木見孤松，顔色青青獨如故。湘南湘北舊光陰，從此回頭但烟霧。得志軒前藕未花，梅率小桃先已露。與君同醉復同醒，千頃池塘渺新霔。好随魚躍趁風雷，飛上青天休反顧。
桂州紫極觀主求亭名名曰轉斗而示此句 鄒浩
轉降適斗藏初九，上清密語誰知有。七星峰頂紫霞前，占得輝光長不朽。
信中以詩來因次其韻送之 鄒浩
道言誰復書諸紳，瀟湘江上逢斯人。向來濱死入魑魅，胸腹洞然無甲鱗。炎氛吹風作旗靡，玉樓倒影明蒿里。孤心還逐冷雲飛，歷歷長亭不知幾。聖王開了睹天庭，妙脱筌蹄合喙鳴。箇中無可無不可，智者亦迷何處名。渾沌兼忘儵與忽，有口鼻如欣莫咄。北山之北草堂深，怨鶴驚猿它自物。
送李方幾仲司戶 鄒浩
我遷漢陽居，君爲建陽掾。江山幾千里，何當重會面。身世波上萍，歲月弦上箭。自古以嘆嗟，不古乃獨見。爲仁豈由人，弘道道該徧。萬生無終窮，同我一方便。壑源春焙香，黄鸝静中囀。簡書有光陰，歸坐亦可燕。此事入高明，了了爲君見。舟車暫西東，勿受離情轉。
題蒋彦回緋桃軒 鄒浩
何仙饑食王母桃，王母唤去瑤臺高。懷中核乃長生種，付與東君誰適遭。蒋侯本是神仙族，楊州騎鶴飛遊遨。回也不愚愚故道，不肯釣海連六鼇。變鄧家田作藍田，産玉成芝天所褒。柳将眼覷竟何睹，花着心覓空自勞。東風莫逆花柳外，洞然啓盡扃鐍牢。鋪張雲霞駐遲日，暖紅牽夢春陶陶。恍疑何仙只春是，衣繡還鄉導旗旄。蒲萄浪兀弄明月，寧比倒着宮錦袍。從今結就千年實，食之工力逾圭刀。聞說揚州鶴知得，鼓翼已先鳴九臯。
題成立道飛香閣 鄒浩
碧池千畝紅蓮花，勅書樓下醇儒家。躋民仁壽逢主聖，欣與萬邦無歎嗟。六經變化天地闊，何處不可爲生涯。只今耆域在庭戶，信手掇取皆靈芽。氣運回環助調爕，各正性命逾塵沙。是渠病愈我亦愈，紅蓮影裏薫風斜。陰功乘香飛北極，上帝首肯羣仙誇。贈之丹桂一千尺，攀條直上凌蒼霞。
少隱惠所盡瀟湘雪景  其一 鄒浩
永州城北十五里，二水初同爲一水。天花開玉滿前飛，人在故人亭子裏。
少隱惠所盡瀟湘雪景  其二 鄒浩
前年深冬一丈雪，巖擁朝陽渡黄葉。鸕鷀插頸夢圓時，天作高山付雙睫。
少隱惠所盡瀟湘雪景  其三 鄒浩
将謂雪消無覓處，元來只在毫端住。爲余展出凍雲天，一片瀟湘宛如故。
戲浯溪長老伯新 鄒浩
永州懷素精草書，毫端萬象紛卷舒。渾身是眼看不破，一筆至今藏物初。浯溪得之不自用，却要他人書作圖。驀然打箇筋斗去，覓紙覓絹一物無。急将床上被來拆，手忙脚亂縱横鋪。五雲和尚巧言語，掃盡六幅裁須臾。叠了又開開又叠，喜歡勝獲衣內珠。二三子笑幾絕倒，左右僮僕咸驚呼。寧比酸寒杜陵老，海圖拆應家人須。脫巾漉酒解龜當，表裏空曠真丈夫。吾行天下何啻半，常恨眼前無此徒。那知興發乃方外，與彼嗜好同根株。小中現大大可睹，跳出規矩渠非愚。他時風雪夜參半，灰爐冰冷燈影孤。坐披破絮似魚網，數挽不揜皴肌膚。只應侍者隔壁私自語，我師爲誰說法聲嗚嗚。
觀華光長老仲仁墨梅 鄒浩
我從梅花海裏來，驚此兩枝堂上開。不由天降非地出，道人作麽生栽培。無縫塔子通一線，放光照醒陳根荄。玊蟾銀漢雨初霽，半啓瓊室通瑤臺。香雲漠漠護顔色，世眼欲睹誠難哉。不如取酒共春醉，一盃一盃復一盃。
次韻和范信中同遊花藥有作 鄒浩
花藥山去來，難遇此天日。深衣書眼青，摩衲禪眼碧。鴈峰相與高，可以同我適。浮雲當面開，千里見叢蓽。况紫盖祝融，插天日未夕。正爾無能名，僧來乞題石。
湘陰鄧氏翠微洞 鄒浩
卧雲雲無心，聽松松有韻。快哉耳目中，吾今亦同分。
送成老赴西安 鄒浩
先生出逢堯舜時，自當勳業追臯夔。胸中廊廟乃州縣，雪霜次骨西安馳。旁觀往往屢興歎，色初不變心希夷。但云将聖世所大，乘田委吏皆嘗爲。道通爲一無不可，等君事耳何高卑。高齋高居萬物表，清獻清風天下師。此心妙與此公契，莫或遑處今其誰。民歌仁恩到天耳，天須默薦君王知。坐令四海歸一握，陰陽變化隨設施。行即騐矣姑且置，聊引花前金屈巵。
偶書 鄒浩
朝讀一卷經，暮讀一卷書。一卷復一卷，三藏與五車。儒釋本不異，昧者自親疏。昧者不足道，明者當何如。
送陳公晦 鄒浩
寂不聞鳳鳴，雙耳聾已久。聿來丹山子，一旦驚戶牖。舊聽歘我還，喜氣薄牛斗。簫韶方九成，飛勿衆禽後。
吳公蔚将還滁陽出所集述德堂詩作此送之 鄒浩
述德高堂在何許，述德高人欣可睹。彭州夢破知幾年，遺愛遠追曾大父。至今民數舊邦君，毎及吳公歌且舞。述而行之德莫窮，定可周流浹天宇。誰令千里便歸休，炯炯此心元自古。四百六十五甲子，貌若巖松傲風雨。胸中何啻法界寛，普集塵沙諸佛祖。一如一切悉皆如，迥脱拘攣不踰矩。從横肉眼詎能窺，但見鼻間常栩栩。只應高與老人星，長現昇平瑞明主。
詠張公奭廬墓有芝三本 鄒浩
此芝初無根，生自孝誠裏。孝哉本於誠，非緣利心起。無芝非所怍，有芝非所喜。不期芝有無，秀出乃如此。養志勤色難，送終極哀毁。既葬不忍歸，結廬獨留止。孺慕秋復春，淚接九泉水。比鄰或未知，天已知之矣。因芝示邦人，邦人争贊美。會逢當路賢，薦此八行始。
書公孫卷末 鄒浩
韓范天下賢，褒貶不妄出。舌端有春秋，所與惟其實。一舉十五喪，富貴所難必。公孫賤且貧，兹事乃能畢。心追古人高，迹付今人述。二老首形容，昭勸無終日。伊予特後聞，歎恨頗自失。東望天山平，風松正蕭瑟。
代書寄清老 鄒浩
從來遊戲常三昧，出語縱横無忌諱。老聃全與釋迦同，人畏猶云亦當畏。
題雙芝軒 鄒浩
難弟難兄強氏子，太學聲名聳多士。同時流輩久公卿，猶傍短檠業文史。今年鑒拔貢辟廱，伯仲皆升從此起。集英春曉拱天臨，龍頭妙絕人間喜。鸞臺鳳閣便騰騫，况乃吾鄉有前比。向來胸中宇宙寛，包盡華夷無復委。發爲勳業助堯仁，肯令元凱常専美。倘如不信視雙芝，端不虚生漫黄紫。
和路主簿思雨 鄒浩
造物初無欠與餘，盈虛消息自洪罏。晴空已見雲如火，秋穫難期米似珠。劇邑君宜形遠慮，泮宮我亦念羣枯。若爲驚起蒼龍睡，賴有新詩勝大雩。
獨坐偶書 鄒浩
梧桐沐雨響玲瓏，簾幕陰陰颺晚風。講誦乍聞人語息，滿床書史興何窮。
寄濠州陶戶曹 鄒浩
臺枕長淮聳半空，登臨應得古人風。水天上下碧無際，莫獲觀魚與子同。
勉畢元明 鄒浩
男兒數偶奇，不必苦嗟咨。顔子猶簞食，荘生亦布衣。百年容易老，萬卷卒難窺。致力宜爲者，騰驤自有時。
謝羅朝奉惠柏栽 鄒浩
惠我柏雖小，觀君意實深。欲令儒服者，同此歲寒心。月映庭雕玉，風來韻響金。公車已馳節，不及待清陰。
和錢簽判贈胡都曹 鄒浩
公餘來訪習家池，楚楚王孫桂一枝。九十春光未過半，倒罍尤喜有前期。
和路主簿喜罷役法并酬范奉議見寄 鄒浩
因革紛然豈用情，由來消息與時行。奏封直指財并力，造法當期實應名。可使華夷漸潤澤，不煩衡石自均平。将明况是憂民者，即見熙熙百室盈。
酬黄秀才見寄 鄒浩
自期謀道不謀身，不逐輕狂戲此春。讀史窮經求在我，攀龍附鳳彼何人。一言逢主未如志，百結成衣肯歎貧。早晚病除堪屬思，新詩莫厭起予頻。
偶書 鄒浩
底事爰絲不自高，傾心劇孟久遊遨。元來緩急叩門處，狥義忘軀勝我曹。
和郡主簿絕句九絕  其一 鄒浩
管鮑當年志，風霜固自如。信衰緣嗜慾，豈在數行書。
和郡主簿絕句九絕  其二 鄒浩
俗論長紛若，微言僅夢如。逢君揮玉麈，勝讀十年書。
和郡主簿絕句九絕  其三 鄒浩
肘後虚金印，梅仙職偶如。升高元自下，功業異時書。
和郡主簿絕句九絕  其四 鄒浩
塞北亢喉地，并門子所如。六花無處用，卻縠自詩書。
和郡主簿絕句九絕  其五 鄒浩
能詩唐太白，善賦漢相如。元帥真文舉，應先薦禰書。
和郡主簿絕句九絕  其六 鄒浩
取友能無怍，初終貴一如。陳張遺轍在，試展馬遷書。
和郡主簿絕句九絕  其七 鄒浩
咳唾成珠玉，吾儕孰子如。更勤潘氏學，豈愧樂尚書。
和郡主簿絕句九絕  其八 鄒浩
提履歸何處，觀花笑自如。期君求向上，糟粕古人書。
和郡主簿絕句九絕  其九 鄒浩
春風暗楊柳，相見意何如。雖愧江淹筆，狂言爲子書。
送詩卷還參寥 鄒浩
盈軸新詩字字清，彌天元不愧聲名。茂陵消渇無醫處，賴有醍醐得細傾。
和路子高微雨中至山光寺 鄒浩
野闊天低四望賒，霏微膏雨兆休嘉。早鐘鬰鬰穿雲斷，官柳垂垂夾道斜。邂逅庭前方指柏，逡巡木末已棲鴉。楊朱易服歸來處，荷笠收車幾萬家。
送監作院潘供備  其一 鄒浩
盟府功臣奕世孫，低回筦庫尚隨羣。干戈分職名雖武，詩酒忘懷格自文。傾盖二年嗟往事，贏糧一日指行雲。江梅欺雪南枝發，如綍新除定此聞。
送監作院潘供備  其二 鄒浩
飄飄雅致孰如君，旋闢西軒置酒樽。振木豈惟聞白雪，斷纓仍許醉黄昏。長亭風順已言别，小圃春迴空自繁。惆悵潛齋不知處，何年携手却重論。
簡王正父覓酒 鄒浩
甕面蛆浮玉，槽頭水滴珠。未能如茂世，聊與義城俱。
寄周彦亷 鄒浩
楚水不風魚逝遠，霜天初月鴈飛高。履穿袍敝渾無暇，目斷心馳祗自勞。
和劉知錄見寄并簡陽先生 鄒浩
劉郎爽氣曉霜晴，陽子高懷寶鑑明。雖幸竹林容入會，每慚布鼓獨無聲。一杯葵藿真佳趣，五鼎牛羊謾宰生。廊廟他年調爕手，不妨潛室且和羮。
和陽先生見贈 鄒浩
萬卷藏書肯自閒，沉涵聖道欲晞顔。片心既與人寰遠，逸駕寧容俗士攀。嗟我曳裾膠擾處，荷君置榻寂寥間。藜羮玉麈清何限，每到斜陽不忍還。
求劉知錄澄泥香爐 鄒浩
千卷新書三叠琴，青燈炯炯夜沉沉。野人此外無餘好，只欠澄泥一炷深。
大雨中接憲使因成小詩呈陽先生 鄒浩
霜風折木雨如傾，歛板泥中厮役并。遙想先生鼓琴罷，觀書正傍短燈檠。
次韻盛長官覓酒 鄒浩
九萬鵬程戢怒飛，驅愁却歎酒無威。頖宮官冷非文舉，一斗何能醉十圍。
次韻胡秀才遺桃花 鄒浩
灼灼桃源數朵紅，青禽傳到蓽門中。傍人只喜窺春色，達士元來寄祖風。謾說幾經千歲賞，會須一笑萬緣空。沉香散處圓蒲穩，花自蕃鮮體自同。
次韻俞秀老建隆道中 鄒浩
道人不獨是詩豪，曾把滄溟注一毛。破曉聯鑣訪孤寂，致身如在太山高。
次韻慕公實 鄒浩
從來文史足三冬，何事明時作退翁。刺口豈能論擾擾，冥心直欲似空空。半軒蒼莽雨初霽，一釣清泠月正朧。好把晨昏付香火，箇中真樂更無窮。
次韻錢𡵒雪中 鄒浩
六出飛瓊玖，雲愁正臘天。寒聲生密竹，爽氣徹純綿。故苑風初静，重樓月向圓。何當酬此景，蘸甲引金船。
次韻王賢良贈陽先生  其一 鄒浩
脩塗幾閲歲終窮，鶴唳猿啼蕙帳空。杖屨何當歸舊隱，静看五柳颺春風。
次韻王賢良贈陽先生  其二 鄒浩
囂囂所樂本非窮，曾向真乘悟色空。聞說近添方外友，清談應得晋人風。
二月十五日朝拜建隆橋上偶作 鄒浩
單衣迎犯曉風清，斗柄回南月尚明。柳密行人看不見，輪蹄相屬但聞聲。
清明日遊大明道中 鄒浩
春風蕩漾遍天涯，縱步郊原事事嘉。不許遊人同所得，竹林深處試龍茶。
和通判王定國承議遊竹西  其一 鄒浩
流年忽忽又殘春，策杖郊原肯厭頻。往古來今何足校，閒花幽草自争新。旋開酒蟻成高會，共解名韁作逸民。随處怡然真有味，不須千里憶吳蓴。
和通判王定國承議遊竹西  其二 鄒浩
一霎狂飈破曉陰，春光極目幾千尋。會須勝事追蓮社，更約幽人訪竹林。渺渺平田涵白水，蕭蕭蒼檜聒清音。鄭虔才大猶遭罵，重愧持杯許脱簪。
送胡適道秀才東歸 鄒浩
十年星散忽相逢，寂寞蕪城古頖宮。一炷澄泥窺祖要，三巵浮蟻對春叢。牢芻豈解留天驥，雲路還聞逐塞鴻。蓮社故人如見問，爲言涉世百無功。
次韻蔡寛夫解元暮春見懷  其一 鄒浩
九十青陽安在哉，臨風搔首謾遲回。春於我輩非無意，詩必先成爲有才。拖架酴醾香破麝，翻階芍藥大逾杯。病除更約歸愚子，浮蟻猶堪席地開。
次韻蔡寛夫解元暮春見懷  其二 鄒浩
驚紅簌簌點蒼苔，春去黄鸝唤不回。九藏脉參知我病，千人筆掃見君才。會須磥砢揮談塵，方悟蜿蜒落酒盃。命駕相應憐叔夜，笑顔一月幾能開。
又倒用前韻 鄒浩
休論花草與樓臺，借得江南叠嶂開。縱使春歸無覓處，何妨人樂自持盃。棋如孫武推多算，詩似顔淵已竭才。早晚竹林修故事，更看君筆燦昭回。
送及之賢良遊錢塘 鄒浩
屏迹人間二十年，下帷搰搰究陳編。新書曾入老商盼，高弟誰如顔子賢。策杖青山元有約，揮金紅藥故無緣。豈宜便隱雙溪去，優詔行聞墜日邊。
送俞秀老歸維揚 鄒浩
踏雪驅驅原憲履，御風獵獵老萊衣。情投豈比鍾山出，興盡遠同剡水歸。煬帝池邊松蔭遠，維摩室內燭光微。携笻促席相羊處，應記當年接下機。
雪中呈秀老原道 鄒浩
引舟西上正隆冬，千里隋堤雪翳空。恰似常年三月尾，柳花凌亂逐東風。
戲孫揚休 鄒浩
耿耿僧坊寄日邊，晚移窮巷避諠闐。羮藜不飽同攻苦，秣馬言歸獨處先。木葉已随風力遠，霜輪行作璧形圓。衣冠返敝文昌路，何似高堂坦腹眠。
簡李子温推官 鄒浩
太冲當日號無兄，苗裔于今更絕倫。力究本原書簏富，唾成珠玉錦嚢新。龍門久欲攀高躅，鼎角方欣覘後塵。借問竹溪餘地否，狂吟聊伴謫仙人。
寄周亷彦 鄒浩
不見冰清幾歲周，乘風舉翮恨無由。瀕江松竹三秋後，隱几情懷萬事休。險阻艱難空蟻闘，東西南北正萍浮。與君相好如兄弟，莫惜微言爲置郵。
風起有感 鄒浩
秋來鬰鬰但炎蒸，一夜狂飈駭四鄰。斷送冥鴻尤得勢，留連殘暑更無因。鏡中鬢髪雖非故，窗下燈檠漸可親。勿似安仁兒女態，由看節物重悲辛。
班超 鄒浩
功名從古病難成，况作天西絕域行。縦有平陵同落落，其如衛候尚營營。殺妻吳起終遭逐，上疏鴻卿不免刑。定遠獨能逢聖主，千年萬歲藹嘉聲。
次韻崔浚明見贈 鄒浩
誰爲冥行作指南，青燈黄卷久間關。逢君豈測陂千頃，許我時窺豹一斑。驥足拘攣雖未展，龍鱗騰踏會須攀。如何暗把隋珠擲，欲報殷勤只強顔。
将至南京簡應介中  其一 鄒浩
得之平陸我登車，不見羣優孟子誅。只恐鼻端無好質，歸時依舊腹空虚。
将至南京簡應介中  其二 鄒浩
幾日風塵困馬蹄，忽瞻孤塔獻雲霓。雙眸已似清江洗，况入亭城見角犀。
将至南京簡應介中  其三 鄒浩
先生不得醉紅裙，何以留連逆旅人。故苑池臺老秋色，頖宮講罷走車輪。
将至南京簡應介中  其四 鄒浩
直諒多聞許我親，迷途從此遂知津。社中忽怪爾來進，曾向睢陽見異人。
九月朔夜聞雨 鄒浩
塵濛蛛網暗東齋，設榻君能待我來。昨夜梧桐有消息，會須急上宋王臺。
送曹巨源之南都 鄒浩
高堂且置琴中操，駿馬初馳陌上塵。無限清風與明月，一時分付屬閒人。
輓石適中  其一 鄒浩
剸犀翻羽早稱奇，亨會難遭但布衣。不使牙籌煩伯仲，果然玉樹照庭闈。靈臺久已天昭鍳，奏籍初聞子發揮。三世簪纓正無恙，如何遽作百年歸。
輓石適中  其二 鄒浩
南明山下讀書堂，曾許寒生借燭光。高義豈殊親骨肉，令人無復念家鄉。那知十載天涯别，忽起三泉薤露傷。追恨故時携手處，不能執紼助棺傍。
和朱仲明見贈聞琴 鄒浩
子期骨髪已埃塵，誰謂知音不復生。觸處折楊争屬和，獨君忘味歎遺聲。蓽門寒日正多暇，玉麈高談相與清。鶴舉魚沉重惆悵，一樽麥酒薦藜羮。
次韻趙希元憶處州梅花 鄒浩
萬花頭上占天工，得意開時斗未東。破月麝臍來馥郁，横烟玉樹浄玲瓏。暖歸故蘃應欺雪，人在他鄉正御風。借問殷勤動詩興，忘機争似鹿皮翁。
冬至夜夢中作 鄒浩
爐烟颯颯對團蒲，暮去朝來只自如。還見人間好時節，羣陰消盡一陽初。
雪中簡次蕭求團茶 鄒浩
竹上松間敲玉花，最宜石鼎薦靈芽。蓬門不識蒼龍璧，借問風流宰相家。
和晦之見贈聽琴 鄒浩
忌子當年妙五音，曾令按劍革初心。昭文重愧難成曲，潘岳胡爲繆見尋。在昔絲桐嘗棄置，到今山水自高深。何當共造無絃處，莫使淵明擅此琴。
再和晦之 鄒浩
舉世欣欣濮上音，絲桐還寄長卿心。知君韶濩思千載，勁節松筠挺幾尋。萬籟息時霜劍立，一燈明處夜堂深。他年振鐸收遺器，豈愧雲和瑟與琴。
倒用前韻 鄒浩
我有一張琴，窮高更極深。瓠巴那解鼓，師曠杳難尋。寂寂三冬夜，悠悠萬古心。衣冠徧天宇，誰爲作知音。
次韻道卿寄同僚 鄒浩
從事休嗟我獨勞，何如對雪詠瀌瀌。聖賢瀲灔冬來美，朋舊綢繆老不凋。仇覧初年猶主簿，田單他日竟屠聊。上方側席捜遺逸，未易沅湘作大招。
督巨源和詩 鄒浩
詩成七步有家風，底事淹留歲已窮。應笑枚臯太容易，欲令句似長卿工。
郊行呈彦祖 鄒浩
遲日初乾雪徑沙，等閒聯騎過田家。長官標格風塵外，衰草坡前報晚衙。
和彦祖寄次蕭 鄒浩
格外参軍事事嘉，竹窗全是子猷家。清狂上客知何處，恨不同燃柏徑槎。
柬理堂 鄒浩
主人生長綺紈中，標致分明儒者同。結構不因窮鼎俎，棲遲聊欲事磨礱。血漫霜劍悲王鳳，坐擁雲鬟笑馬融。銘府功勳久牢落，會須騰踏振家風。
戲社正李子温 鄒浩
紅蓮上客有新篇，不見長安驛使傳。寄語持綱社中老，可憐三百青銅錢。
寄陽先生 鄒浩
長揖公卿不轉頭，五車圖籍指虔州。屑榆肯使家風墜，謝幣空令世俗羞。弄鳳騎龍誠莫及，壊車殺馬恨無由。嵩山出處君知否，似與高人作覆輈。
發山口堤上 鄒浩
烟籠官柳柳籠堤，風引澄波細細移。駿馬不知鞍上意，回頭已是獲麟陂。
渡汶河 鄒浩
舊來紙上得河名，今日横過徹底清。浚治早經神禹手，若爲汩汩尚西行。
過中都王彦章廟 鄒浩
一時多難見忠臣，力擁貔貅扞此城。豈爲聖人曾作宰，由來壮志在留名。鐡鎗埋没今何處，廟食追崇事若生。功業已經華衮贈，只應長伴斗魁明。
慎奪堂 鄒浩
百錬終成繞指柔，何人勁節擬横秋。目前軒冕自來去，堂上詩書嘗講求。風度綺疏香漠漠，月移苔砌竹幽幽。将軍此意生平事，不似空言不到頭。
閒軒 鄒浩
結構俯危城，公餘杖履輕。事隨塵自遠，心與水長清。隱几魚方樂，開窗雨乍晴。憧憧渡頭客，誰會此時情。
王憲湖上分韻得荷字 鄒浩
使星明處是天河，習習輕飈生芰荷。自有芝蘭隨後乘，更容簪履侍鳴珂。未甘城鼓促清賞，聊與汀鷗分素波。異日定應如此少，雲雷行欲起龍梭。
送王憲赴闕 鄒浩
鳳詔傳天北，輶軒指建章。既能思賈誼，何患老馮唐。况是高門慶，從來美譽彰。靈臺懸寶鏡，峻節凛秋霜。庖刃誠難敵，黄陂豈易量。承家但清白，報國頗施張。属部分氂犬，終朝事錦囊。收功殊俗士，知已恃明王。此去堪前賀，胡爲獨倍傷。昔霑淮水潤，今借德星光。折柳故多恨，銜環空不忘。他年重望履，應已步巖廊。
送王裘仲侍親赴闕 鄒浩
置榻初相得，膏車忽起行。秋風無限事，麥酒不勝情。原憲何曾病，丘明竟有聲。從容湖上語，他日看功成。
試日懷世美 鄒浩
挾策剛爲泮水行，暖風遲日試諸生。姚黄魏紫知何許，獨有楊花撲硯輕。
戲王寛之  其一 鄒浩
晚來聞說醉黄封，絃管欣欣急雨中。應笑西鄰少風味，一爐沉水對梧桐。
戲王寛之  其二 鄒浩
墨龍翻海幾朝昏，今日晴陰似欲分。不道穀飛多作蠱，猶敎歌扇遏行雲。
次韻世美簡别乘喜雨 鄒浩
一勺龍泉甫到城，滂沱疑是瀉南溟。棗心正爲斯民赤，菜色寧憂異日青。擊壌田家方自得，擲金詩軸已交形。病來無復高陽興，宴喜空煩置醁醽。
湖上雜詠  其一 鄒浩
荷葉如錢三月時，幅巾藜杖一追随。爾來勝事知多少，惟有風標公子知。
湖上雜詠  其二 鄒浩
何處清風作晚凉，解衣相與面滄浪。青萍紫芡令人恨，遮却琉璃萬頃光。
湖上雜詠  其三 鄒浩
華亭標格本青雲，邂逅西湖秋復春。作意一聲君會否，鵷鸞集處是真人。
湖上雜詠  其四 鄒浩
疾病經旬厭藥杯，喜君折簡傍湖來。濃雲幾敗乃翁事，賴有南風爲約開。
湖上雜詠  其五 鄒浩
濱湖一一敞雕欄，自是黄塵不汝閒。今日舒眉寧易得，未應輕作剡溪還。
湖上雜詠  其六 鄒浩
霜蹄檜楫久途窮，暫喜天時人事同。濯熱不須三島去，高談落麈自生風。
湖上雜詠  其七 鄒浩
嵯峨秀色雨晴時，極目城隅更落暉。何必鱸魚動秋意，好携雙屐便言歸。
登樓 鄒浩
蓽門真蟻穴，曠快一登樓。天地投雙睫，詩書落九州。欄杆元詰曲，日脚更遲留。借問同來客，能同此意不。
聽泉 鄒浩
天中懸日月，激激正鳴泉。洗耳豈吾事，披襟聊石邊。焦桐無雜弄，佩玉有羣仙。欲識偃溪語，于今蹄與筌。
呈同社 鄒浩
太史占星久寂寥，高陽烟月但蓬蒿。人才豈是非前日，天意端如待我曹。萬古衣冠歸指顧，一時天地入風騷。他年南北参商去，知有青編破鬰陶。
馬上  其一 鄒浩
策馬戴殘星，郊原破暑清。人間千萬事，併入一時情。
馬上  其二 鄒浩
晴空雲物不留形，大塊遙呈一點青。聞說嵁巖隱君子，何當北面問黄庭。
馬上  其三 鄒浩
孤塚如山官路傍，老農指似是前王。可憐烜赫當年計，牧笛樵歌付夕陽。
追凉 鄒浩
三伏流金石，端居若探湯。古松搖落照，芒履促追凉。天壌知誰似，形骸亦自忘。何須北窗下，始解到羲皇。
参寥示簡元規詩用其韻寄之  其一 鄒浩
千巖萬壑久青天，一鉢新從淮上旋。昨日浮雲今止水，誰知庵內更無邊。
参寥示簡元規詩用其韻寄之  其二 鄒浩
人間何嚮不鹽梅，江海元從蟻穴開。列戟門庭掃蹤跡，只應飛矢亦潛來。
次韻參寥訪和靖先生故居 鄒浩
湖邊高節與誰鄰，落落寒松往往皴。就使衡門已塵土，不妨千古自陽春。
關氏四照亭 鄒浩
孤亭縹緲枕烟霞，面面江山不用賒。何日乘風指星紀，與君携手逐飛鴉。
壽星院觀竹 鄒浩
祗園寂寞聳高材，自有鸞凰接翅來。回首壷觴散桃李，日斜風動使人哀。
送王幼安赴舉 鄒浩
幾年幽徑委榛蕪，此去寒生孰子如。筆下奔騰三峽水，胸中突兀五車書。豈惟麗賦欺弘正，會使清時識仲舒。富貴由來皆骨相，門閭高處莫趦趄。
送二弟赴開封舉 鄒浩
古人捧檄緣親喜，况值秋風一鶚天。相與摶空謝蓬艾，歸來稱壽綵衣鮮。
椹澗馬鋪壁間有黄元明詩因次其韻 鄒浩
武當在何許，漠漠西南天。雷電正多事，道途如去年。参差揮麈約，妨廢把書眠。破我征鞍恨，清詩猶燦然。
純孝墓 鄒浩
禽犢何知尚母懷，黄泉相見豈宜哉。向非雅意一杯去，安得迷心中路迴。自古功名隨日月，于今廟貌倚崔嵬。可憐肉食趨朝者，糞壌紛紛久已灰。
仙翁山下遇王由正用驛壁二詩之韻見意  其一 鄒浩
物外風期迹已陳，須知日月去來頻。我今欲换神仙骨，還向山前逢異人。
仙翁山下遇王由正用驛壁二詩之韻見意  其二 鄒浩
烟雨冥冥不肯晴，無因飛步數峰青。朅來山下傾談麈，全似江邊語醉醒。
阻雨呈由正  其一 鄒浩
秋風吹雨入疏櫺，永夜漫漫雙眼明。借問泥塗困行李，何如南畝念西成。
阻雨呈由正  其二 鄒浩
煉石曾聞補就天，如何滛雨尚綿綿。只應知我班荆意，欲使從容夫子前。
過仙翁山 鄒浩
羣山環拱一山青，曾駐仙翁竟得名。前日授書非我事，旄頭不耀正休兵。
别由正 鄒浩
許汝相望無百里，政聲文譽益驚人。豈知今日俱長路，重慰平生仰後塵。雲澹京山黄鵠舉，風回漢水白鷗馴。歸來有約天從否，凖擬冥行細問津。
穣東驛壁間有詩因次其韻 鄒浩
箠轡驅馳長眼花，更堪風雨作泥沙。郵亭准擬一醉倒，白酒黄雞無處賒。
林堠驛壁間有詩因用其韻 鄒浩
日轉山亭寂寂，夢迷蝴蝶雙雙。何獨淵明寄傲，吾今亦是南窗。
早行 鄒浩
朝來由氣鋭，前程入馬蹄。天形隨月見，斗柄傍人低。路轉纔縈白，沙平豈辨泥。露零欺鬢髪，犬吠隔蒿藜。恍惚南柯夢，參差逢氏迷。比經十里堠，始報一聲雞。似脱關中日，如趨圯下蹊。脩真空有術，習懶信無梯。行李幾時北，武當猶在西。誰知貴公子，角枕正清閨。
順陽東山下小池 鄒浩
行盡江山知幾重，山前池沼尚殘紅。塵埃滿眼欣相見，駐馬垂楊夾岸風。
将到均州 鄒浩
武當孤壘插天西，一見都忘渇與饑。倦客惟貪早休歇，不知匏繫未成歸。
次韻宇文伯脩題清溪驛梅花 鄒浩
驥尾曾容躡後塵，柳花榆莢古河濱。天衢事業已騰世，山驛詩篇知幾春。梅蕚故應如異日，風騷仍得慰幽人。須知猶是枯株在，早晚吹嘘近紫宸。
入試院呈同事章顯父推官及監試柴承之朝奉 鄒浩
漢江洶洶不知休，江上譙門鼓角秋。匹馬崎嶇随國事，同心邂逅得儒流。何妨蟋蟀床頭急，况是芭蕉雨脚收。别乘端容共蕭散，從今相與傲浮丘。
午枕覺懷世美 鄒浩
睡鄉天地肅秋風，日日欣随宰我蹤。靖節有人須命駕，道途何事不相逢。
李元禮墓 鄒浩
幾年模楷掲天中，四海衣冠盡影從。必待名人裁受謁，遂令當世比登龍。求通謾負孔融志，執御難追荀爽蹤。回首高門正如市，悲風獵獵起長松。
泛漢江  其一 鄒浩
漢江衮衮接天流，百里舟行一轉眸。白浪激風鳴戰鼓，青山迎棹走長虬。均陽已斷南柯夢，鄼上還驚宋玉秋。南望祖塋能幾驛，王程不得下荆州。
泛漢江  其二 鄒浩
誰家游女戲江濱，纔見舟來競歛身。須信文王風化遠，至今猶自被行人。
泛漢江  其三 鄒浩
山束長江激箭奔，扁舟衝破白鷗羣。故人正在笙篁裏，一枕灘聲誰與分。
懷襄陽 鄒浩
寄跡襄陽北，無因弔古人。卧龍應索寞，堕淚想鱗皴。不作龐公客，空回徐庶身。風流終自若，他日引車輪。
次韻顯父睡起偶成 鄒浩
杜門無復轍聲來，一日剛腸欲九廽。消遣但能眠白晝，較量猶勝走黄埃。霜風却暑通歸路，籬菊要人薦壽杯。同我此心君最切，更将幽思託清才。
留别顯父且約相見于南陽 鄒浩
風帆催我上輕舟，不得追陪自在遊。山路馬蹄新雨霽，早來携手百花洲。
次韻監試喜引試有日 鄒浩
朅來凡韻續高張，鳬鶴居然分短長。鳴鼓未窺才氣勇，懸河先飫古今詳。三秋欲半月方好，萬事兼忘心更凉。只願真賢起山國，異時端委贊垂裳。
湖上聯句 鄒浩
遙岑艤舟見，野思過橋生。興盡回蘭棹，歸鞍月正明。
湖上  其一 鄒浩
等閒來棹釣魚船，鷗鷺相忘亦自然。多事脩鱗躍波底，一齊鳴翼上青天。
湖上  其二 鄒浩
烟含夜色迷修竹，鴈带秋聲落晚沙。不是胸中有雲夢，只應悽惻滿天涯。
送薛唐卿赴省試 鄒浩
河東文物久塵埃，之子亭亭鬰有材。已見中天鳴鸑鷟，不應環堵更蒿萊。綠衣春色知誰共，青簡風流自此開。傾耳西州人快意，玉階曾上直言來。
送周茂宗學正赴省試 鄒浩
草衣藿食寄塵編，凛凛聲名玉几前。命數曲留成大器，鄉書重上欲華顛。一鳴竟與凡禽遠，三獻方知美璞全。二十餘年古人志，從今攄發到青天。
送周天和學諭以次十一人赴省試 鄒浩
日月交光萬國同，羣英無復嘆途窮。長松竟拔徂徠雪，駿馬争馳冀北風。黄卷論心窺聖域，青雲携手赴王功。歸來協氣充閭里，好是邦人識頖宮。
元夕席上食柑子 鄒浩
契闊吳門千里，棲遲潁水三年。臈炬光中氣味，洞庭波上風煙。
簡仲孺 鄒浩
曉來城府春融怡，博陵先生還自西。天時人事已如此，不應璧月空雲霓。
次韻酬德符湖上春色 鄒浩
乘風曾到水晶宮，春色椎輪日力中。幾處梅花傲殘雪，不隨桃李事輕紅。
戲史述古多問相 鄒浩
窮當益堅愧枉道，心不勝術思齊賢。如何東里史夫子，骨相勤勤揮酒錢。
世美約仲孺述之同泛清潩登樓待月分得樓字  其一 鄒浩
風塵作惡敗清遊，杖履無光久自羞。約我晚來尋小艇，與君愁破對高樓。山分遠翠凝衣重，月借澄輝撲水浮。不是嚴城不容與，徑随雙鶴宿滄州。
世美約仲孺述之同泛清潩登樓待月分得樓字  其二 鄒浩
采石仙人放小舟，荆州老子上南樓。平生風度歸遐想，今日還逢第一流。
與仲孺述之世美東禪納凉校韓文世美以韓公召先去  其一 鄒浩
清風多處是精廬，飯罷俱來校異書。車馬焉能落吾事，未斜桐影且安居。
與仲孺述之世美東禪納凉校韓文世美以韓公召先去  其二 鄒浩
紅衣青簡竟多岐，無復尋盟作四夔。同見韓公不同趣，城南城北囀黄鸝。
送杜謷居方城 鄒浩
迺翁鬢髪已秋霜，藥裹仍聞滿北堂。貧欲釡魚勤子職，分甘足蠒寄他鄉。山前黄石空猿鶴，溪上青編屹棟梁。想見使親忘我後，借書尋舊日徜徉。
曉雨枕上有作 鄒浩
震霆幾日動天閽，河漢朝來竟一翻。頓覺炎歊辭枕簟，只應爽氣滿乾坤。雞窗豈但開千卷，雲稼懸知亘九原。北事平生最關慮，從今得意遂忘言。
次韻德符曾家池上四詩  其一 鄒浩
凉雨霏霏肅徑沙，芰荷無數擁烟霞。幽人不受市朝挽，竟日池邊藉落花。
次韻德符曾家池上四詩  其二 鄒浩
平生一語事誠忘，鳬鶴不知誰短長。跬步秋園作殊域，從他白眼嘲帬襠。
次韻德符曾家池上四詩  其三 鄒浩
庭前葉下風蕭蕭，暑氣不敢憑虚驕。青天碧水與君共，他日謫仙宮錦袍。
次韻德符曾家池上四詩  其四 鄒浩
真樂油油波底鱗，相從欵欵波上萍。雁奴燕子社前後，玉樹鮮風吹晚庭。
世美寓展江作此簡之  其一 鄒浩
白鷺飛時天宇清，君家琴瑟寄江濱。不愁折柳無多日，且喜荷花有主人。
世美寓展江作此簡之  其二 鄒浩
翩翩儉府幾西風，更擬真遊渌水中。秋晚倚欄應記得，全家看盡渚蓮紅。
洗竹 鄒浩
欣欣花草不關心，絕倒宮庭一畝陰。夏籜隕風裁幾日，秋筠要月擬千尋。携持斤斧從他怪，繚繞欄干著意深。全是吳中舊瀟灑，過門應喜伴龍吟。
寄裘仲 鄒浩
幾度秋陂老芰荷，蓬門不見雁來過。照人眉字今何似，得意詩篇日更多。事逐風雲空白馬，功隨山嶽尚黄河。無因雙眼陪君子，暝立西樓一楚歌。
南堂八絕句  其一 鄒浩
聖賢祠畢諸生散，曳履斜陽哦杜詩。幽鳥飛來似相好，竹枝深處語多時。
南堂八絕句  其二 鄒浩
桐竹交陰覆廣庭，秋風時與葉争鳴。可憐一曲明君操，不似高山流水聲。
南堂八絕句  其三 鄒浩
長廊耿耿注西東，鼓腹循環返照中。更擬将心寄明月，無端雲葉上晴空。
南堂八絕句  其四 鄒浩
盆水如池傍竹根，早期功業在龍孫。爾來取飲多奇羽，更得南堂幽趣繁。
南堂八絕句  其五 鄒浩
窶人何緣有遺啄，一飲聊分秋水清。貪泉盗泉滿機械，鳥鵲故應知此情。
南堂八絕句  其六 鄒浩
風搖疏影落清漪，汎汎魚兒趁晚嬉。不是來禽驚不去，窗前從此使人疑。
南堂八絕句  其七 鄒浩
倦來搘策立階除，深喜官居似隱居。寒日西流報衙鼓，紛紛清影上圗書。
南堂八絕句  其八 鄒浩
綠竹不應忘舊好，黄花還擬結新交。欄邊醉倒非吾事，只愛金英嫓玉梢。
送田承君隱大留山 鄒浩
田郎風節薄清旻，耻踏冥冥車馬塵。遠業不應忘魏闕，高人聊喜得東鄰。鹿門隱去曾携子，綿上歸來亦侍親。早晚雲飛雨天下，勒移何愧北山神。
湖上訪世美不遇 鄒浩
夜雨朝晴似蜀天，湖光山色故人邊。琵琶不許陪犀麈，聽水亭東一黯然。
月下懷同盟  其一 鄒浩
常時二妙過晴窗，丙夜猶同秋月光。不分城扉日多事，天南天北又参商。
月下懷同盟  其二 鄒浩
碧天如水駐冰輪，粲粲裁餘一兩星。想見牆東病居士，廢書捐枕步中庭。
月下懷同盟  其三 鄒浩
晚雲携雨入陘山，月到西湖萬象閒。公子歸來泛家宅，只應詩思落人間。
月下懷同盟  其四 鄒浩
睡覺譙門已轉更，小童徐報月重明。攬衣起與妻孥共，矯首惟聞鳥鵲驚。瀕水杯盤無俗物，隔墻巾屨有真情。相從竟日今相望，四者由來不易并。
月下懷同盟  其五 鄒浩
一經三五一虧盈，此夕胡然分外明。金令中分寒暑候，蟾輝獨占古今清。樽罍自是常年事，天地何難永夜晴。寄語風雲莫無賴，萬方矯首此時情。
次韻王彦温邂逅登舟 鄒浩
過盡西城百丈堤，村村雞犬午聲齊。風前匹馬不回首，知有幽人在竹溪。
訪仲弓 鄒浩
凉雨吹絲絡晚空，朅來秋興與君同。巽亭鵠立雲霓上，未許山川落眼中。
中秋日泛湖雜詩  其一 鄒浩
高柳蘢蓯暝晚烟，拍堤秋水遠連天。恨君不見桃花盛，十里紅波送酒船。
中秋日泛湖雜詩  其二 鄒浩
賞心自與月俱圓，今夜晴陰莫問天。秋色向人方有意，不逢星女不迴船。
中秋日泛湖雜詩  其三 鄒浩
望中白鳥點青烟，秋意交情兩薄天。仙李騎鯨不知處，高吟誰繼岳陽船。
中秋日泛湖雜詩  其四 鄒浩
晚風知我興飄然，力戰浮雲露遠天。判却明朝官長罵，與君徹曉引金船。
中秋日泛湖雜詩  其五 鄒浩
從來筆力掃千軍，卷舌無聲豈不能。欲似元戎耀奇策，故令偏帥作先登。
中秋日泛湖雜詩  其六 鄒浩
荷花影裏逢君輩，棋子聲中愧我能。擬上高樓對殷浩，更憑長嘯引孫登。
中秋日泛湖雜詩  其七 鄒浩
胡牀兀兀坐忘情，似向曹溪見老能。若處樵歌好消息，妙高峰上許人登。
中秋日泛湖雜詩  其八 鄒浩
路轉城隅更可憐，盡橋横處響潺湲。篙人不會凭舟意，徑逐西風過水源。
中秋日泛湖雜詩  其九 鄒浩
靈隱山前獨子知，清溪渾似潁川湄。何當把手東南去，却向山前話此時。
中秋日泛湖雜詩  其一○ 鄒浩
士龍擁鼻時一笑，司馬忘機只言好。野人浪測君子心，應爲狂吟分枯槁。
中秋日泛湖雜詩  其一一 鄒浩
舟去舟還秋半時，孤花細草雨霏霏。怪來詩句無清思，不見沙頭雙鶴飛。
中秋日泛湖雜詩  其一二 鄒浩
每将冲韻擬琴高，不值飛鳴心更勞。邂逅詩成似招隱，稲花深處舉霜毛。
中秋日泛湖雜詩  其一三 鄒浩
誰家脩竹拂雲電，影带晴光漾渌漪。風日無情促歸楫，不教閒客共題詩。
中秋日泛湖雜詩  其一四 鄒浩
早覺鳴鳩啼木杪，晚來晴日破天顔。不愁今夜雲遮月，且凭闌干一看山。
中秋日泛湖雜詩  其一五 鄒浩
乍疑絕岸行飛鶩，還誤遊魚出聽琴。公子自隨星斗去，水聲他日是棠陰。
中秋日泛湖雜詩  其一六 鄒浩
濫巾文會出重城，把筆時爲蚯蚓鳴。日暮歸來理章句，低頭慚愧楮先生。
中秋日泛湖雜詩  其一七 鄒浩
興盡歸來潩水邊，翠陰亭上奏繁絃。龍媒耳接新聲慣，駐足西風不受鞭。
次韻述之 鄒浩
杜陵秋擬問真源，博望親從天上還。不使清風委平地，斯人今日在陘山。
次韻德符展江懷世美 鄒浩
翩翩風御返瀛洲，清夢還應此地遊。憑仗雲鴻寄消息，爾來何啻度三秋。
次韻先生湖上有作 鄒浩
霜落西陂晚，追携物外歡。孤芳迎日動，輕浪逐蓮乾。魚計從來審，鷗盟未易寒。誰知少陵老，愛客似蘇端。
湖上 鄒浩
菱盤不復藏秋水，蒲劍猶能戰晚風。共陟孤高更忘適，紛紛霜葉下晴空。
次韻陳君益見寄 鄒浩
冉冉歲云暮，泠然流水心。他邦勤短策，今日慰孤斟。竹韻凌風遠，花光受月侵。毫端落珠琲，三復故情深。
次韻羅正之朝散到臨潁見寄 鄒浩
何事委天數，平生嗤李尋。同時得君子，如古惜分陰。白髪日非故，黄花秋似深。誰知千里駕，中有歲寒心。
代書招德符 鄒浩
北風鳴四野，饑鳥下黄昏。寒燭照無寐，孤懷誰與論。伊予賦招隱，撫事倍銷魂。莫使衡門下，朝來獨負暄。
偶書 鄒浩
玄鳥未來陽鳥稀，廣庭松竹皆故枝。書邊癡坐送日月，春色過門都不知。
謝馬叔寶惠佛像琴絃 鄒浩
故人知我久忘情，不假苞苴遠寄誠。金範晬容窺往製，絲傳流水得遺聲。鄰雞破曉爐邊静，霜月儲清席上横。香散曲終誰會意，與君相望一高城。
曾存之以佇雲名庵以待緇流因作此戲之 鄒浩
不見從來庵內人，結茅瀕水更慇懃。雲飛日日滿天地，借問如何能佇雲。
仲弓見訪同過叔原 鄒浩
幕天雲不動，庭竹晚生寒。好事倐假盖，擁爐聊整冠。香煤團薄霧，松麈落驚湍。思逸何當盡，鄰家有謝安。
次韻述之謝寄蘭 鄒浩
朅來幽韻與時分，雅稱深沉揚子雲。記取人間多惡草，一蕕能敗十年薫。
曾氏北園  其一 鄒浩
浮雲不傍此庵來，竹静幽蘭一笑開。若處鮮鮮解人意，等閒冰破作春雷。
曾氏北園  其二 鄒浩
藕花蓮葉弄晴暉，長記君來作好詩。我亦池塘興不淺，若爲相望北風時。
曾氏北園  其三 鄒浩
江禽插頸夢初成，庭樹横烟晚更輕。已恨重城落吾事，更堪明月向人生。
曾氏北園  其四 鄒浩
蘇郎北闕未尋盟，崔子西山尚掩扃。矯首空庭問懷抱，天高無路鴈邊青。
曾氏北園  其五 鄒浩
十年不折江南春，亭下雙梅是故人。憑仗開時屬青翼，已判飛雪滿懸鶉。
曾氏北園  其六 鄒浩
白蓮香火久凋零，還似樂天今服膺。我有一言人不解，請君問取北來僧。
種竹 鄒浩
去年今日常種竹，今年此日還添栽。豈論傳舍不吾有，但願清陰遺後來。
次韻德符寄世美因以招之 鄒浩
織女牽牛餞我車，歸來籬菊已榮枯。韓城夫子舊青眼，肯使東齋屐齒疏。
次韻承君見寄  其一 鄒浩
紛紛市道久成風，平地青樓作帝宮。白玉相看有君子，坐令高議薄冥鴻。
次韻承君見寄  其二 鄒浩
生平勳業在詩書，黑綬翩翩下蘂珠。漳水功名未爲最，他年丹檻更捐軀。
謝承君見訪 鄒浩
龍吟虎嘯嶺雲開，卷罷殘經首重回。命駕直因中散去，齎羊不爲護軍來。真情破臘融初日，高論先春駭迅雷。勉力古人論一報，終慚瓦礫異瓊瑰。
次韻劉世德見贈 鄒浩
詩書久與壮心期，邂逅塵埃滿客衣。不分壽陵終失步，更憐蘧瑗早知非。龍蟠舊水風雷在，玉韞寒山草木輝。大抵窮通有時節，莫将吾道羡雄飛。
次韻文仲元日登巽亭  其一 鄒浩
春隨鼓角静浮遊，放浪乾坤百尺樓。北陌東阡政車馬，一時高興屬清流。
次韻文仲元日登巽亭  其二 鄒浩
刺字漫來得古城，柳枝桃葉入春情。人間久遲東君到，獨子相投盖始傾。
次韻馬叔寶憶梅 鄒浩
儒冠染盡馬蹄塵，又見年光冉冉新。寄我一枝無驛使，賴君佳句有陽春。雪邊孤韻謝安石，風際幽香韓得真。何日相携拂衣去，澹烟微月楚江濱。
仲弓意欲協律作此戲之 鄒浩
王郎豪翰落明珠，自合鵷行儼帝居。底事奉常思協律，不歸天祿更讐書。
次韻仲孺用前韻寄世美二首  其一 鄒浩
雪霽高陽里，欣欣春意深。舊遊還入眼，何處復揮金。塵表誰南北，杯中失古今。重憐非土木，猶自一沉吟。
次韻仲孺用前韻寄世美二首  其二 鄒浩
天宇梅邊静，春光破蟻封。嶺雲猶過鴈，冰浪欲飛龍。玉鐙随新約，茅簷祗故容。何當卷書去，相與豁塵胸。
次韻文仲落梅 鄒浩
前引蒼龍駕，人間春欲光。遽先鴻滅影，應誤蝶尋香。何事雪霜際，不随松檜長。無言倚晴日，酌水與君嘗。
次韻仲弓寄德符大受 鄒浩
二子麻衣掩舊春，霏霏眥血灑驚塵。白雲不雨還遮岫，清潁無心解閲人。禍福循環終有數，詩書飽腹未爲貧。何當跋馬同君去，蘿月松風慰秃巾。
鄰家集射 鄒浩
墻東金鼓不停聲，知是将軍奕世孫。莫浪鳴弓向飛鴈，一年一度到中原。
曾園見梅  其一 鄒浩
濱水娟娟四五枝，不甘柳眼巧相窺。晚來快我江南思，似欲慇懃報小詩。
曾園見梅  其二 鄒浩
姑射冰肌不黄土，洛陽玉容更青春。嗅風影日了無語，知我此心能幾人。
雪中懷述之 鄒浩
不爲梁園賦，因辭潁水濱。誰知遇風雪，孤坐耿陽春。問路無來轍，携笻匪舊鄰。從君一樽酒，猶喜有詩人。
招文仲 鄒浩
暉暉晴日動寒灰，書罷衡門爲子開。莫似王郎著杯酒，更無茶思竹邊來。
聞小引呈仲孺文仲 鄒浩
香中日月久無鄰，特地過從兩玉人。何必開軒視天壤，角聲嘹亮自知春。
獨坐 鄒浩
庭下芝蘭秀，堂中簡策清。都緣無嗜好，不是近聲名。
聞仲弓得籍田令 鄒浩
夏木如雲作晝清，西豪無復岸綸巾。知君談笑籍田去，又喜長安有故人。
對雨 鄒浩
不爲泥融俟燕還，自携秋事入春田。人間因得風光好，洗出從來寒食天。
寒食日諸友見過 鄒浩
燕子聲中藿食寒，北轅同軌得儒冠。槐檀新火未曾試，爲覓山泉破小團。
和仲孺前韻約賞展江海棠及簡仲弓述之  其一 鄒浩
西蜀地暖北地寒，長條殿春走衣冠。江亭巧作故時面，濯濯宮錦花成圑。
和仲孺前韻約賞展江海棠及簡仲弓述之  其二 鄒浩
一日秋陽十日寒，李下多機難整冠。戴崇彭宣各天性，玉斧何當新月團。
曾園見海棠 鄒浩
海棠簇簇弄繁英，随分相逢眼自青。一種風流似西蜀，何須心着展江亭。
戲明豫 鄒浩
西幕情真庭駐雲，東幕心機門閉春。無端幽夢落蛇虺，漏洩風光來近鄰。
代者不以時至失仲孺同行之約愴然作此 鄒浩
平日蓴鱸計，猶随黄犢留。蘇君騐前語，裴子但孤舟。隋柳薫風岸，淮山霽月樓。故應今好在，爲我一回頭。
上巳日招仲孺述之 鄒浩
三月三日潁水濱，蘭亭故事頽冠巾。與君嗜好酷相似，速來同鱠盤中鱗。
次韻仲弓馬上 鄒浩
霜蹄遙指日邊飛，猶得春湖一笑期。到此君方動離思，併将懷抱入新詩。
次韻君表送仲弓迴有作 鄒浩
北野陰成幄，崇朝得暫休。班荆無濁酒，交轡有清流。風絮閒相逐，晴絲懶自遊。吾行亦朝夕，未擬問功裘。
招仲孺述之同過文仲看酴醾 鄒浩
芝堂公子讀書忙，堂下酴醾晚自香。猶喜阿文清興在，擬携雙璧步斜陽。
次韻謝文仲惠酴醾 鄒浩
遶架應憐不記歸，故分新摘慰棲遲。慧香妙質無人共，賴有青牋寄我詩。
次韻龍陽孔方平秋居見懷 鄒浩
黄落龍山暮，天高霽色澄。棲巖方自若，吾子亦難能。家學潛東國，時文斥茂陵。遙知見懷處，詩就耿寒燈。
次韻和錢塘諸公賞梅十絕  其一 鄒浩
衝寒來訪喜生和，破恨新詩不必多。太皥初還好消息，從今日飲更無何。
次韻和錢塘諸公賞梅十絕  其二 鄒浩
瓊英潛解叩靈臺，一見先令雙眼開。欲識情緣未忘處，不辭珠履步蒼苔。
次韻和錢塘諸公賞梅十絕  其三 鄒浩
雲山寂寂水回回，幽境非緣世俗開。桃李無言且如此，自然人逐暗香來。
次韻和錢塘諸公賞梅十絕  其四 鄒浩
江天吹雪不勝繁，南北東西晚更昏。料得時人散車馬，清吟應亦有英魂。
次韻和錢塘諸公賞梅十絕  其五 鄒浩
陳根未作去年花，天宇空明鴈影斜。忽上溪橋見顔色，不施朱粉似東家。
次韻和錢塘諸公賞梅十絕  其六 鄒浩
排闥端令天地開，萬花從此四時催。政如匠石椎輪後，始有光華大輅來。
次韻和錢塘諸公賞梅十絕  其七 鄒浩
東風柝柝動冰泥，素蕚迎春滿故枝。早晚團空熟青實，人間消渇待真醫。
次韻和錢塘諸公賞梅十絕  其八 鄒浩
蜜蜂蝴蝶未狂飛，螻蟻仍難上凍枝。惟有青松一千丈，相看曾共歲寒時。
次韻和錢塘諸公賞梅十絕  其九 鄒浩
綽約冰肌故自輕，玉衣玉食更鮮明。無心來此與君遇，莫起他時兒女情。
次韻和錢塘諸公賞梅十絕  其一○ 鄒浩
玉樹森森太傅家，玲瓏徐動曉風斜。可憐刻楮空機事，一葉三年猶未花。
戲舜俞遊西湖 鄒浩
湖光收盡只芙蕖，决眥飛來白鳥孤。想見城南葛藤老，又将心境示妻孥。
贈周仁熟教授 鄒浩
西來黄軸塞虚空，都在圓光一點中。陌路勸君高着眼，宗風况即是家風。
次韻答李希白秀才 鄒浩
數椽茆屋異千間，慚愧君歌行路難。自昔牛羊多列鼎，只今藜藿未盈簞。須将嘉木殷勤植，莫把修鱗取次蟠。請看齊城不危困，功名豈復有田單。
次韻德符馬上口占 鄒浩
直欲掩關心似水，不知開國面如田。相逢一枕秋光裏，疑是先生亦姓邊。
春陰 鄒浩
極目三封日易斜，無因重守故庭花。春陰又是憐花草，燕子飛來知幾家。
聞鶯 鄒浩
櫻桃初熟露珠輕，客裏光陰曉更清。猶恐先生只歸夢，故携天籟入風聲。
病卧讀書 鄒浩
山爲屏障草爲裀，黄犢群中早奮身。骨立詩書亦何有，不如參取坐忘人。
次韻仲弓見答 鄒浩
青衫白馬吏天邊，胸次長年只輞川。我愧無才似裴迪，亦緣春步見新篇。
席上呈仲明 鄒浩
誦詩久欲陪蘇焕，載酒誰憐訪子雲。莫道囊空乏供給，鄰家芹菊許人分。
次王彦魯韻呈仲弓 鄒浩
城南兼吏隱，草樹水中央。飛鳥有時到，驚塵無處揚。留春供燕集，落日借輝光。一自烏衣後，風流知幾王。
送郭舜俞再任潁昌 鄒浩
穀雨冥冥春盡頭，故人重解去時舟。西湖好在一百頃，爲我傳聲到白鷗。
初到京謁執政 鄒浩
鄒陽謾說曳長裾，東閣由來禮自殊。負郭田園倘無恙，不如歸去老江湖。
次韻文仲冬夜書懷  其一 鄒浩
抱經何必歎空言，看取東郊舊力田。藨蓘倘能無落事，太陰居卯定豐年。
次韻文仲冬夜書懷  其二 鄒浩
長冰迎日動堤塍，堤上人行似獨醒。只有群鷗疑着在，一時飛舞起寒汀。
次韻文仲冬夜書懷  其三 鄒浩
冷官裘馬怯凌風，咫尺雲窗邈異封。長憶去年同燕處，竹邊梨栗送殘冬。
初夏過西苑呈商居平程良弼二年兄 鄒浩
紅香吹盡綠陰垂，恰似當年錫宴時。今日玉津樓下過，午聲依舊囀黄鸝。
次韻蔡天啓寄籍田令 鄒浩
興來雲路欲飛仙，風更吹凉入綺錢。豈但烏衣今莫逆，也知白鳥舊相便。波随静止荷初展，舟逐閒移楫自眠。我亦書邊有餘日，與君同到五湖天。
雨中 鄒浩
五月沉陰久不開，冷風吹雨滿天街。老農且莫愁蠶麥，丞相祈晴已宿齋。
與存之會相國 鄒浩
雨中竹葉不勝翠，風過榴花元自紅。門外喧喧正商賈，與君趺坐入真空。
夢閻求仁 鄒浩
朱衣象笏肅賓階，平昔襟懷向我開。猶恐孤根自搖蕩，故傳好語夢中來。
登建隆回呈俞秀老 鄒浩
痩骨崚嶒聳碧峰，應緣曾住大明東。道吾埋没今何處，少室分張昔已空。殿閣不移秋際影，松篁猶韻曉來風。爲人徹困無人解，借問三生龐德翁。
虎丘晚歸呈同遊 鄒浩
虎丘山色最宜秋，山下濺濺亦可舟。北去幾年空好夢，東來今日快昏眸。邦畿正藹無雙譽，杖履仍逢第一流。邂逅高風許追逐，異時應擬峴山頭。
濟明不預虎丘之遊作此寄之 鄒浩
虎據千年一故丘，爾來形勝絕南州。池清不礙龍收影，臺迥猶疑石點頭。白日青天秋更好，幅巾藜杖曉同遊。遙知正擁雙旌坐，直上雲峰一凭樓。
再用前韻答濟明見和 鄒浩
長笑空言謾九丘，更攜餘刃佐方州。老姦不復潛封內，佳句終然到筆頭。秋入江山供遠思，路回猿鶴佇清遊。只應未厭斯民樂，還聽鐘鳴十二樓。
次韻和通判梁端夫朝奉曉登峴山有作 鄒浩
天宇霜來峴首高，爽心先寄雪中橈。早陪勝集方多暇，應念前人不復朝。鴈影有時搖莽蒼，江聲終日上岧嶤。遙知清絕詩成際，正似寒窗火欲銷。
次韻和端夫席上送樗年 鄒浩
過額紛紛競掃眉，此心直與古人期。三年竝席惟夫子，一笑忘言謝小兒。江國舊編塵漠漠，帝鄉新路日遲遲。儒冠道在無通塞，莫問高門知不知。
寄世美 鄒浩
江南秀色滿崔嵬，上得平山入眼來。遙想歸心動朝夕，不應猶待八仙開。
謝端夫惠梁因求餘材 鄒浩
破竹誅茆屋數椽，爾來風雨蕩朝昏。豈知東閣猶堪廐，若比膠庠不可園。蓬蓽已甘聊卒歲，棟梁誰謂入衡門。因公起我高堂意，更乞餘材千萬根。
再用前韻答端夫見和 鄒浩
朝衣暫此擁屏星，長笑他時智慧昏。不以誠心尊孔氏，却將吾道奉祇園。由來博施能周物，曾是寒生亦叩門。只恐堂成待公落，鏡中黄色尚山根。
簡襄陽令田世德通直求餘材 鄒浩
百里江天指顧中，大夫真有古人風。似聞齋館成功久，應許餘材入泮宮。
次韻和端夫喜望之祈雪有應 鄒浩
誠意通羣祀，朝來忽已飄。六花紛汗漫，千里入均調。趙璧光凌日，隋珠暗擲宵。老農愁自判，稚子喜來嬌。化育知難詰，形容豈易描。白鹽聊比擬，黄竹謾謳謠。談柄迷修麈，朝衣奪素貂。豐穰歸嗣歲，收拾謝枯樵。淺露先生履，深齊惠可腰。思添韋應物，狂助蓋寛饒。民食逃艱粒，宸心定解焦。樓高天構玉，池迥地疏瑤。爽韻陪松檜，嚴聲陋鼓簫。亡羊空道路，失鶴但雲霄。撫運年將往，侵人鬢欲凋。題輿真健筆，險句壓寒綃。重愧非名士，兹焉綴下寮。主賓參沔渡，杖履集山椒。故事梁園在，風流楚國遙。瓊瑰争報復，宇宙一漂搖。莫訝春來晚，春來待此消。
次韻慎微雪 鄒浩
萬物歸根後，端來兆物華。仙姿凝鶴氅，雲路擁羊車。但喜天時正，寧知帝力加。有田皆玉粒，無樹不瓊花。浪說朱蹄馬，空餘白首鴉。酒邊深薦爽，穽處巧藏窊。徑斷回樵斧，波渾倚釣槎。高門委金帛，陰壑蜕龍蛇。功茂豐年穀，名喧好事茶。叢輕頽瓦竹，搖迥動籤牙。蝶冷殘初夢，蜂寒閟兩衙。殷勤非俗韻，瀟灑是生涯。火變人窺異，軍潛夜肅譁。暗香迷綻蘂，新築路平沙。寸食方從寄，扁舟未可拏。只應清興在，猶似子猷家。
次韻和慎微雪夜飲歸 鄒浩
籃輿還自斗邊城，雪夜乾坤分外清。我爲捐書徑眠去，寒光猶助一窗明。
招潁昌曾存之 鄒浩
荆山漢水雪邊春，滿眼風流見古人。領略此心誰與盡，從容高義勢難親。静搖菴影竹如昨，清弄池光梅欲新。知子相忘忘未得，禪床推倒就車輪。
延慶山中呈田世德 鄒浩
雲擁招提自一家，僧前百鳥正銜花。長官不怕驚飛去，猶向山頭放晚衙。
簡仲益求紙帳 鄒浩
紅錦暖籠樽酒後，絳紗輕覆簡書前。懸知紙帳君無用，斥與邊韶助晝眠。
仲益以帳來且有就榻眠之句復次韻與之 鄒浩
茆屋初成亦可憐，更懸青帳小窗前。不嫌索寞無春夢，解使君心合眼眠。
元夕過唐潛亨  其一 鄒浩
乾坤爲室月爲燈，今夕先生眼倍青。笑盡筌蹄聊把手，不知何處是中庭。
元夕過唐潛亨  其二 鄒浩
藏拙堂深不浪開，夜光容我卷書來。梅花傲雪初無語，斗柄催春忽自回。
元夕過唐潛亨  其三 鄒浩
參禪不學龐居士，得句猶如孟浩然。要識從來用心處，閴無車馬到門前。
送谷隱呈同行諸公 鄒浩
窈窕峰巒藏寶刹，峥嶸樓閣倚晴天。我來不問東西寺，徑就僧堂借榻眠。
仲益欲歸作此留之 鄒浩
關西關北漸芳菲，曉馬凌春入翠微。山向吾曹正多思，不應攬轡屡言歸。
次韻答端夫約春遊 鄒浩
分如松柏老相看，桃李風前共歲寒。只恐功名挽公去，一春能得幾遊盤。
次韻答仲益見簡 鄒浩
鏡裏年華鬢未蒼，春山且喜漸芬芳。功名富貴時來耳，底事靈臺著廟堂。
次韻和潛亨雪  其一 鄒浩
暖律稽遲太史占，風前猶復弄威嚴。不妨豪客成樽俎，重使斯民困米鹽。但見青峰皆玉筍，豈知白屋是茆簷。何人隱入羣羊去，應笑痴兒認角尖。
次韻和潛亨雪  其二 鄒浩
朝來一色換紛華，眩眼端如醉後車。豈待三年方楮葉，雖非八月亦蘆花。李邊照曜河南日，柳外繽紛靖節家。欲上雲巖訪禪老，路迷空想舉長叉。
謁武侯道中  其一 鄒浩
萬株桑柘擁江城，中有梅花獨自清。不近樽罍免攀折，會須結實助和羮。
謁武侯道中  其二 鄒浩
先生龍卧此山丘，宇宙曾經幾運籌。一自英雄三顧後，至今車馬不曾休。
謁武侯道中  其三 鄒浩
萬山山上塔擎天，萬山山下碑沉淵。天光淵影曉相入，一碧萬里青春前。
謁武侯道中  其四 鄒浩
晚雨霏霏江上來，長江水色蒲萄醅。鸕鷀鶬鴰得意處，凌風蕩槳從東回。
謁武侯道中  其五 鄒浩
萬山横出波面浮，山前舟楫凌飛鷗。遙看塔廟带殘日，蓬萊方丈金鼇頭。
送香潛亨 鄒浩
炙背軒楹日轉時，博山爐頂駐遊絲。先生妙與此心契，憑仗清香一解頤。
次韻答謝公靖節推將至襄陽見寄  其一 鄒浩
不見紫芝今幾年，朅來眉宇照山川。關南關北風流在，猶得時時一舉鞭。
次韻答謝公靖節推將至襄陽見寄  其二 鄒浩
賓主相忘沔水濱，高風誰與向來親。君能雞黍酬初諾，我亦虀鹽得此春。桃李無言方永日，江山有路正宜人。直須弄鳳騎龍去，莫使身爲可畏身。
送墨潛亨 鄒浩
少室峰前松插天，棟梁餘力煥青編。東齋政欲捐書坐，往助子雲成太玄。
送李拱之秀才還唐州 鄒浩
真淡先生早杜門，三香亭上自乾坤。人間巧舌猶蠭起，子獨摳衣識道尊。幾日凱風吹戶牖，只今歸路指丘園。將分索我微言贈，欲贈微言無可言。
送居政禪者遊廬阜 鄒浩
拄杖横擔得自由，冷雲飛雪下南州。殷勤要識廬山面，五老峰前一舉頭。
六月六日城外馬上呈世德  其一 鄒浩
峴山脚下江水生，普寧寺前舟楫行。細民無錢不得渡，老幼相持愁歎聲。
六月六日城外馬上呈世德  其二 鄒浩
虎頭鳳麓連長堤，隨山刊木路可爲。長官仁政及物遠，一時力役民忘疲。
仲益遽塞便門作此戲之 鄒浩
閉門不啻似泄柳，排闥何由如舞陽。憐君肝膽便楚越，使我南北成參商。
謝潛亨惠芸香紫桃 鄒浩
暑窗已覺書生蠧，饑腹還驚雨後雷。珍重先生解人意，芸香桃實一時來。
聞存之遊京師且邸報達官有薦之者 鄒浩
昨來不肯聽朝雞，乞得真宮即日歸。老衲蒲團閒共倚，少師玉麈醉同揮。誰知捷徑嵩山在，未覺心馳魏闕非。綠鴨陂中釣竿手，只應從此叩黄扉。
次韻和師稷清明懷鄉之什  其一 鄒浩
掃盡人間冰雪寒，魚龍鱗甲動斒斕。向來協氣無蹤跡，從此氤氲滿世還。
次韻和師稷清明懷鄉之什  其二 鄒浩
眼裏飛蠅日夜侵，對時寧復壯年心。故人把手知難遇，强起禪冠插舊簪。
次韻和師稷清明懷鄉之什  其三 鄒浩
天路幽禽暖頡頏，芝蘭抽砌葉初長。自憐骨立風光裏，勉向原頭泣奉嘗。
次韻和師稷清明懷鄉之什  其四 鄒浩
春聲入鼓曉鼕鼕，春色盈花晚更紅。陶冶東君了無意，一時分付與晴風。
次韻和師稷清明懷鄉之什  其五 鄒浩
冥心無物契毘耶，觸處俱爲剡水涯。却怪年來被春惱，逢人不覺歎浮家。
次韻和師稷清明懷鄉之什  其六 鄒浩
青鞋布襪水雲鄉，勝踐曾同物外忙。欲寄沃州雙涙去，松陰高冢是星郎。
次韻和師稷清明懷鄉之什  其七 鄒浩
南明山下枕清流，胸次塵無一點留。只恐少微黄色動，終然來作濟川舟。
次韻和師稷清明懷鄉之什  其八 鄒浩
高水籠軒翠作行，枕書閒聽雨浪浪。别來一念終難滅，猶得追論几席傍。
次韻和師稷清明懷鄉之什  其九 鄒浩
觀象懸知歲有成，通宵格澤照天明。餘生飯飽無它事，坐看紛紛萬物情。
次韻和師稷清明懷鄉之什  其一○ 鄒浩
三元甲子幾回旋，前日滄溟今甫田。惟有交情似春壽，蟠桃花裏自年年。
次韻和永守丁葆光大夫對雪 鄒浩
幾日江雲凝不流，欲將勝事一齊收。乾坤破夜端爲晝，草木留春不復秋。黄竹作歌君得意，素娥行酒我消愁。須知身世塵埃盡，直到廣寒宮裏遊。
次韻和葆光晚望 鄒浩
雪晴新興與春俱，脱略司空城旦書。衡嶽带雲回玉輦，楚江浮日動金魚。故人情遠欣相遇，夢境時來信所如。北闕遙瞻念圖報，恩深猶在免誅鋤。
登岳陽樓 鄒浩
岳陽樓上望重湖，混合乾坤入太虚。若比恩波未爲闊，此身猶得曳長裾。
瀟湘道中  其一 鄒浩
清湘浮影動漣漪，寒日收光下翠微。回首君親正無奈，幽禽俄叫不如歸。
瀟湘道中  其二 鄒浩
極目瀟湘漾碧瀾，萬峰插水巧彎環。我來日日忘饑坐，却愛真山似假山。
瀟湘道中  其三 鄒浩
萬死猶輕罪有餘，恩容循省但流居。瀟湘二水相逢處，無復波濤今自如。
十月一日 鄒浩
杉松無數擁高墳，想見今朝奠酒樽。惟我罪深難赦宥，五千里外慘銷魂。
寒食日 鄒浩
祖考流光豈有窮，不能肖似忝家風。北紅塔畔清明節，心折高山悵望中。
寄花光仁老 鄒浩
行盡江湖見盡山，無窮氣象杳難攀。知師筆有維摩力，爲我移來助解顔。
仁老寄墨梅  其一 鄒浩
二月八日春氣分，忽見梅英枝上繁。顛狂索酒醉復醒，知是筆端回化元。
仁老寄墨梅  其二 鄒浩
嶺南消息報來新，正想梅花傍酒樽。生出兩枝遙寄我，道人方便信多門。
仁老寄墨梅  其三 鄒浩
前年謫向新州去，嶺上寒梅正作花。今日霜縑玩標格，宛然風外數枝斜。
仁老寄墨梅  其四 鄒浩
馬祖菴頭掛鉢囊，晚隨緣出住花光。僧繇一筆無人會，戲作寒梅自在芳。
仁老寄墨梅  其五 鄒浩
解衣盤礴寫梅真，一段風流墨外新。依約江南山谷裏，溪烟疏雨見精神。
仁老寄墨梅  其六 鄒浩
金張許史競東風，魏紫姚黄醉眼中。賓客貴人吾不預，獨將清韻照禪宮。
仁老寄墨梅  其七 鄒浩
春晚晴光破雨回，閒將花軸傍簷開。爐烟細逐輕風散，疑是香隨梅處來。
送僧慈願遊南華 鄒浩
南華老子定相親，應問三湘放逐臣。爲報君恩似天地，不教重作嶺南人。
冒雪渡江遊朝陽火星二巖既歸戲作 鄒浩
踏雪尋山亦自奇，歸來追想欲吟詩。孺人顧我忽然笑，却道君今休更痴。
元日  其一 鄒浩
閤門拜表賀君王，數載追陪鵷鷺行。鬱鬱匆匆又元日，望雲空斷九迴腸。
元日  其二 鄒浩
斑衣爵躍爲親壽，歲歲年年兄弟同。今日瀟湘亦佳節，獨將無語對東風。
元日  其三 鄒浩
此身何物比儀形，風裏孤蓬水上萍。莫道南來無可績，爲誰扶出老人星。
元日  其四 鄒浩
南來日日望新年，今日新年到眼前。笑語妻兒莫惆悵，即隨歸燕上歸船。
元日  其五 鄒浩
寒雪欻隨殘臈盡，暖風端逐早春回。人間無數芳菲眼，會見乾坤特地開。
元日  其六 鄒浩
紅梅閣下梅香動，青草湖邊草色新。鼓枻行將指歸路，倚欄猶得會鄉人。
元日  其七 鄒浩
莫怪今朝雨不休，天工着意在年頭。塵埃浣滌須教盡，始得風光遍九州。
元日  其八 鄒浩
版築何求終見起，金縢不辯自能開。君恩滉漾無邊際，解逐東風向我來。
悼范丞相  其一 鄒浩
鐘銘勳業今何在，土偶形容尚儼然。惟有老僧心不改，慇懃歌唄作三年。
悼范丞相  其二 鄒浩
公騎箕尾歸天去，我放江湖繼踵來。邂逅招提見遺像，尚疑東閤爲賢開。
贈祖澤長老 鄒浩
針芥相投有幾人，故人亭畔忽相親。四門開了無它事，笑倚瀟湘一片春。
戲澤老 鄒浩
要識漳州李秀才，無髭無髪惡追陪。如今熟也君知否，不獨江西有大梅。
次韻答澤老  其一 鄒浩
覿面相呈是此時，了無猶豫與狐疑。南山雲起北山雨，爵躍掉頭吾弗知。
次韻答澤老  其二 鄒浩
高山不動白雲深，一炷香凝弄水沉。欲去復留誰會意，黄鸝枝上囀新音。
送澤長老往南方 鄒浩
枝頭挑着祖師禪，走徧三千與大千。又被草鞋勾引去，善財遊處弄雲烟。
招夢臣 鄒浩
春色集簷楹，今朝興倍生。一樽誰與共，促駕有豪英。
題仁老所畫枕屏  其一 鄒浩
昔侍先君官四明，往來皆向此中行。昊天欲報嗟何及，空對小屏無限情。
題仁老所畫枕屏  其二 鄒浩
萬頃紅蕖照落暉，五雲門外賀家池。别來無復當時興，二十四年空自知。
題仁老所畫枕屏  其三 鄒浩
古堰横空舟楫回，曹娥江上候潮來。全家彌月寒光裏，日日鮮鱗醉潑醅。
題仁老所畫枕屏  其四 鄒浩
天華寺前維小舟，僧窗軒豁留清眸。平湖秋霽浄如鏡，時復輕輕飛白鷗。
題仁老所畫枕屏  其五 鄒浩
身在九疑麓，門當二水流。誰知剡中勝，朝夕助嬉遊。
柄生日 鄒浩
南極星中見老人，祥光垂照喜生春。身如龜鶴心如石，進德功夫常日新。
示愚溪守道山主 鄒浩
叉手前來問我禪，我無言句與人傳。一盃茶罷抽身起，笑指長松直上天。
次韻和李餘慶 鄒浩
三分春色一分空，莫負花前酒滿鍾。醉裏是非渾忘却，任它禪客自分宗。
題仙居閣 鄒浩
心鏡圓明照不窮，晉公元自寶青銅。真人外景雖能睹，争識希夷造化功。
霞老於雲會堂後開小軒爲以覽勝名之因示短句 鄒浩
瀟湘之勝渺無窮，盡入西軒一覽中。須信高山巧方便，爲人别自有家風。
西鄰葛長源司錄到 鄒浩
鄰舍南來不得書，口傳消息到吾廬。白雲入望無休歇，何日斑衣奉版輿。
鴉鳴 鄒浩
老鴉聲裏度朝昏，凶吉由來我不分。惟有淵明心莫逆，一函經罷醉醺醺。
偶書 鄒浩
長折松枝爲麈尾，圓刳杉樹作茅菴。本來面目無人識，却許江山静處參。
望澹山 鄒浩
澹山形勢冠零陵，咫尺拘攣去未能。悵望煙霞今阻隔，尚期歸路一來登。
移居昭州  其一 鄒浩
廣南東西四十州，瘴癘莫與新昭侔。我身多病亦知免，陛下仁同天地流。
移居昭州  其二 鄒浩
日日聞人說桂州，桂州朝夕遂經由。自憐罪大當踰嶺，深荷皇恩不遠投。
移居昭州  其三 鄒浩
忠孝從來不兩全，兩無忠孝倍堪憐。自新有路君恩重，猶冀它時不愧天。
覽鏡 鄒浩
覽鏡朝來心自知，鼻端色動有光輝。鄉邦回首見歸路，已覺歡欣生綵衣。
陳滿堂 鄒浩
滿堂當日亦飛昇，金筍無根不復生。惟有明皇留輦處，至今雲霧半山横。
灘聲  其一 鄒浩
長灘斗折轉城隅，激浪飛聲晝夜俱。猛訝龍驤带雷雨，緩疑仙會集笙竽。吟風古木那能和，弄影幽禽只自娱。我已無心到天籟，憑欄聊爲一踟蹰。
灘聲  其二 鄒浩
洗耳何須潁水清，滛哇滌去有灘聲。宮商别奏天然曲，淡薄追還物外情。聊與沙鷗均至樂，謾同漁父引餘觥。箇中一拍誰人會，長嘯歸來煙霧生。
聞州學補試 鄒浩
辟廱泮水舊先生，十五餘年經自横。今日傳聞試多士，尚疑身復任權衡。
懷詹成老 鄒浩
胸中雲夢向來寛，妙入微塵心更安。天北梧桐正鳴鳳，江東枳棘尚棲鸞。淵明可是忘三徑，下惠猶能仕小官。何日相從坐金粟，静聽飛雪灑琅玕。
懷霍子侔 鄒浩
平時咳唾落珠璣，未掌絲綸亦數奇。遠去天官空帳幄，中分淮水動旌旗。圜扉蕩滌民知免，列位搜揚士不遺。報國功成有餘日，也應回首念流離。
懷何伯震 鄒浩
我别家時君在牀，後來南北兩相忘。直饒伏枕到新歲，也勝投身居瘴鄉。孤節未嘗交世俗，清貧何以度星霜。皇天默相誰窺得，看取它年吾道光。
懷張晉卿 鄒浩
年少東鄰新親家，奮然鱗鬛脱泥沙。傳聞昨者數時弊，想見邇來雙鬢華。局上光陰聊鬭馬，盃中意氣莫生蛇。江鱸已過河魨出，准擬從君烹荻芽。
懷黄光暉 鄒浩
遠託同門寄好音，夫君不改歲寒心。因思明月共千里，亦似家書抵萬金。美玉會開和氏璞，高山猶袐伯牙琴。真人訓誥知無爽，快我它時朋盍簪。
招澤老 鄒浩
門向山城静處開，更無一點舊塵埃。葛藤尚憶龍溪老，拄杖横擔便可來。
道傍婦 鄒浩
長插雙釵低繫裙，手持青繖步如雲。忽然退傍芭蕉立，元是前頭逢伯君。
懷至明弟 鄒浩
青衫雖已被天恩，蹩躠難趨猶杜門。分手於今十箇月，寄書何事一無言。但勤藥餌寛吾母，休費心神接乃昆。我罪湔除歸有路，綵衣相與應篪塤。
懷至遠弟 鄒浩
機警如君亦可人，經營門戶不因循。須知孝友是爲政，莫歎功名難奮身。北塔杉松培萬本，東臯禾黍列千囷。爾兄倍覺歸來好，百事無爲只奉親。
懷承天岑老 鄒浩
記得承天老古錐，呵呵拍手幾人知。年來飽飯應無數，門外小橋真可爲。浙右普瞻圓照塔，室中高掛建降師。我身雖竄心如昨，落筆猶能揮寺碑。
夢秦少游 鄒浩
淮海維揚第一流，三關齊透萬緣休。真心豈復隨灰劫，遺骨終然寄橘州。専爲流通深歎賞，莫相鈍置豁愁憂。覺來欲語無人聽，屋角熒熒空斗牛。
聞放歸田 鄒浩
天地曾無一物遺，孤臣今許返庭闈。黄茅瘴裏抽身出，青草湖邊鼓棹歸。衣錦還鄉難並比，承顔稱壽倍光輝。恩深骨肉何由報，空有精誠貫紫微。
寄曾敷文 鄒浩
誰道衡陽鴈即回，也傳書向嶺南來。故人得報皇恩至，約我同歸青眼開。爽有江湖清暑氣，豁無塵土溷靈臺。功曹法掾相隨處，邂逅追蹤真快哉。
贈湘西琳老 鄒浩
八年之中三往迴，道人一意金石開。非干桑梓有分好，自是針芥無嫌猜。焚香說了四句偈，把手直上千尺臺。洞庭青草不我隔，東吳可歸歸去來。
聞霍仁仲唱名第一 鄒浩
吾鄉魁選久蕭條，深喜高才偶聖朝。天子六龍飛紫極，狀元一鶚奮丹霄。拜親此日榮誰及，報國他時事更超。四海讙然重改觀，常州真是出英標。
喜歸 鄒浩
日日思歸今得歸，朝衣不着着斑衣。誰人得似鄒居士，跳出輪回無是非。
喜雨 鄒浩
不雨人憂旱，晨興忽沛然。早禾欣長王，炎瘴敢留連。氣象還豐歲，歌謠動樂川。皇恩亦如此，特放我歸田。
將歸先寄道鄉 鄒浩
自作中都吏，道鄉難更居。今予返田里，就爾樂琴書。閉戶温生席，開窗涼滿裾。年來通物理，得計在淵魚。
川漲 鄒浩
昨朝清露石，今日漲汀灣。翕受無邊水，流來有衆山。魚龍隨浪躍，鷗鷺掠波還。因念盈虛數，高樓一破顔。
山禽 鄒浩
何處飛來傍隱居，就中聲與衆禽殊。長拖緩轉嬌無力，一似汴孫吹畫烏。
憑欄 鄒浩
朝天坊裏朝天客，北去朝天已賜環。從此昭平夢不到，賸憑欄檻看青山。
修仁茶  其一 鄒浩
味如橄欖久方回，初苦終甘要得知。不但炎荒能已疾，携歸北地亦相宜。
修仁茶  其二 鄒浩
嶺南州縣接湖南，處處烹煎極口談。北苑春芽雖絕品，不能消鬲禦煙嵐。
修仁茶  其三 鄒浩
龍鳳新團出帝家，南人不顧自煎茶。夜光明月真投暗，悵望長安天一涯。
得家書 鄒浩
烏鵲每來簷外集，蛛絲時向眼邊明。心知有喜尋歸路，今日音書果見迎。
又得敷文書 鄒浩
一封黄勑下天關，嶺表湖南釋舊跧。吏部回頭真可笑，拾遺作伴竟同還。張公洞裏花流水，揚子江邊雪滿山。更約家居多暇日，相從莫遣鬢毛斑。
懷成老 鄒浩
樂平主簿詹成老，平樂流人鄒至完。莫逆於心心古道，不知其異異時官。一觴一詠風光勝，無咎無譽世界寛。北陌東阡好歸去，幅巾藜杖永相安。
寄葛長源 鄒浩
平樂舂陵地接連，嶺南嶺北異風煙。罪分輕重當如此，坐阻聲容空自憐。天上恩書來有日，湖邊歸路約同船。東門取醉鄰居耳，已辦金魚當酒錢。
静閲堂 鄒浩
左轄諸郎朝散君，頃年於此岸綸巾。誰知還是風炎日，我亦來爲堂上人。菡蓞波澄端自倚，桄榔煙静幾番新。静中閲盡榮枯事，獨愛龍山萬古春。
山禽 鄒浩
異色殊形不可名，飛來飛去亦多情。只應知我歸期近，故傍書帷送好聲。
晚步 鄒浩
緩步隨山徑，横前得野塘。倚風荷展玉，带日鷺翹霜。霧歛都無瘴，天晴却自涼。搘笻愜新興，疑已到江鄉。
記夢 鄒浩
廊廟知心獨此公，夜來魂夢忽相通。密言新命非虚語，所以流傳四海中。
寄瑩中 鄒浩
天道無私果是非，斯人如鳳中人機。雄驚一矢從南落，雌領諸雛向北飛。且與龜龍爲伴侣，未應螻蟻損毛衣。吾皇致理肩虞舜，會見翺翔下德輝。
讀丘濬寺丞天繪亭記 鄒浩
襟懷落落富經綸，造命奇窮道不伸。詩以百篇天上獻，身爲萬里幕中賓。每聽故老談風節，尚有遺文照水濱。聞說神遊已無礙，想經山頂亦逡巡。
讀龍圖梅公瘴說 鄒浩
市門隱去不知年，蔽芾甘棠蔭樂川。五瘴作時雖不染，一篇留誡指其然。直須鏤版人皆與，庶使綿區病可痊。更有奇方公未說，上醫醫國許心傳。
追感董敦逸夢授侍郎 鄒浩
臺陟蓮花見舊篇，追惟平昔倍凄然。初爲百里青衫短，晚按連城白髮鮮。東省聯裾驚昨夢，南宮分袂忽新阡。使公雖老猶無恙，只恐投荒更我先。
寄零陵令朱君陟彦明推官 鄒浩
前時遞角惟憂速，今日郵筒只恐遲。書到零陵長官處，掀然一笑有誰知。
偶書 鄒浩
莫把形骸礙此心，此心真體杳難尋。太虚僅此一漚發，方寸能容萬象沉。無佛無人誰是我，不來不去妙常今。更須知有全提在，拄杖從横雲霧深。
母氏安康郡太君生日三十韻 鄒浩
朱明初啟節，分卦屬純乾。善積名門久，祥開淑質賢。柔儀應月呂，和氣集薫絃。奕世儒風藹，持家禮法傳。乘龍來配德，采藻助承先。姑耄勤朝乳，功餘繹舊編。卜鄰嚴子教，截髮盛賓筵。萱草欣多豫，鳲鳩詠不偏。鄉閭師肅穆，坤道信完全。自輟齊眉奉，尤於內典専。三車窺至喻，一笑悟真筌。榮辱忘區别，優游任衆緣。居常遵坦路，方寸湛澄淵。浩也端愚陋，身兮數仆顛。范滂蒙訓敕，夢得念慈憐。放逐清湘外，覉縻蒼桂邊。遙知今日燕，想見瑞爐煙。弟姪紛爲壽，親朋儼造前。焚香控南斗，極目望東阡。鸞鶴翔仙嶺，龜魚動樂川。安康符郡號，昌熾賦詩篇。計已聞消息，惟新獲洗湔。賜環叨霈澤，衣綵即歸田。省定深如志，生成實荷天。豈徒寛慮耳，必是倍歡然。雖阻隨行拜，猶勝避瘴眠。鵬摶九萬里，椿大八千年。就養逾曾晳，承顔繼閔騫。尚存誠意在，終冀夙心圓。永結老人好，星光盈紫躔。
寄蓬菜并示柄 鄒浩
皇帝如天極至公，恩光來自大明宮。歸田實遂平生志，與汝難忘造化功。料得安康無限喜，信知理數莫能窮。吾今只候文書到，便挈囊衣迎北風。
桂花 鄒浩
丹桂從來未發花，今年花發衆驚嗟。盈盈簇蓋真珠細，片片籠車美玉斜。閶闔携香燻席綺，嫦娥流影動窗紗。乾坤着意欣逢遇，收得風光向北誇。
螢火 鄒浩
未解捐書常讀書，只緣炎瘴簡編疏。夜深螢火猶相勉，無數飛光照閤居。
廣南四時攝養括子 鄒浩
仁者存心故不同，四時括子廣西東。蒙恩歸去雖無用，留作韋弦戒我躬。
覽鏡 鄒浩
三竄湖南與嶺南，生涯破蕩孰能堪。歸田莫慮饑寒迫，眼下新來有卧蠶。
追涼晚步邂逅張雲卿王文輔王子正三進士同行 鄒浩
巷僻門多掩，雞豚散不收。後先携衆士，笑語入汀洲。太尉廟前面，冠芝亭上頭。曠然無障礙，誰羨爾公侯。
過張雲卿所居 鄒浩
發石誅茅古道邊，儒家清占静中天。數番雨水添塘水，滿目紅蓮間白蓮。望處蒼龍蟠遠嶽，坐來朱鷺舞祥烟。我心本在風塵表，偶此相羊更豁然。
讀莊子  其一 鄒浩
形影相隨向此居，柴門終日掩清虚。誰知盤礴高堂上，自與南華遊物初。
讀莊子  其二 鄒浩
萬物同爲一體真，體真誰復見陳新。今吾故我强名耳，莫逆於心得此人。
喜聞瑩中同預歸田之數 鄒浩
簡在天心世所知，賜環欣與我同歸。耦耕曩已神先受，追路今休詠式微。洗脚上船無昨夢，舉頭見日有祥輝。扶搖本自南溟起，只恐難淹九萬飛。
栩栩軒 鄒浩
不知覺夢不知憂，物與心冥事事休。此是道人真境界，西家分得亦同遊。
夢曾存之見過  其一 鄒浩
疋馬來過笑且言，廉州象郡亦同還。今朝敕了明朝下，盡是君王獨斷間。
夢曾存之見過  其二 鄒浩
衡陽深賴帝憐之，論者雖多不遠移。一日一書誰管得，人生傾倒在相知。
聞歸田之命懷同廢諸公 鄒浩
同時廢逐十餘人，我是丹書第一名。方向嶺邊思往咎，忽蒙天上許歸耕。諸公想亦茅連茹，此日宜皆水濯纓。覆載恩深力圖報，從今尤在罄精誠。
池上 鄒浩
荷花荷葉滿池塘，柄柄搖風作晚涼。忽憶新開湖裏過，遶船終日送清香。
留題天繪亭 鄒浩
杖屨追隨陟杳冥，無邊勝景集孤亭。解衣自若誰爲史，造物難窮巧賦形。展拓二儀成縞素，均調一氣作丹青。會將斷取山川手，卷入中州挂戶庭。
山鶘 鄒浩
大如青菜小如烏，色亦蒼然二者俱。嗣歲不惟催布穀，可人尤是勸提壺。巧兼琴弄端誰使，追得年光賴爾呼。萱草堂高欣屬耳，筠籠隨我入東吳。
遣感 鄒浩
我命還須我自推，細微休更問蓍龜。枯莖朽骨猶能兆，豈有靈臺不了知。
鷾鴯 鄒浩
畏人常是襲人間，人不能傷自往還。争似鸞凰在寥廓，更無塵慮杳難攀。
觀赦文 鄒浩
吾皇恭己奉三無，大赦敷天孰向隅。自顧歸田夙遭遇，與人同慶倍歡呼。
留别元老 鄒浩
不因投竄抵昭平，争得相逢一笑親。塵裏妙空居士室，琴邊聊見宰官身。周顒尚以妻爲累，元亮惟知隱是真。莫逆于心更何語，撥開船子過牢津。
偶書 鄒浩
去年端午尚京居，骨肉團欒奉板輿。今日菖蒲還薦酒，猶於嶺表待文書。
重午王文輔送米食張雲卿送新酒來因成絕句 鄒浩
水糰糉子恰登門，白酒持來更滿樽。節物人情總堪醉，况歸田里已承恩。
競渡 鄒浩
坊村一處一龍船，擘浪飛橈鬭欲先。要識晚來誰勝捷，但聽歌吹鼓聲喧。
寄俞清老 鄒浩
卧龍前約竟悠悠，依舊淮南笑不休。落髮出家成往事，從僧還俗愜新謀。未嘗異也誰燕越，相與呼之任馬牛。一滴曹溪好消息，爲君船子下揚州。
夢立求軒名以其面蓮池十許頃名之曰妙喜軒 鄒浩
蓮華千葉滿前開，斷取應從妙喜來。色带日光飛縹緲，香乘風力轉徘徊。休尋物外菴羅果，且進池邊鸚鵡杯。一笑真能契無染，不妨遊戲挾霆雷。
偶書 鄒浩
白晝談禪木上座，清宵同夢竹夫人。此心莫逆仙宮下，一片乾坤特地新。
王道人云彦和得報有歸田之命 鄒浩
道人新自象州來，殿院從容得屢陪。坐上拆書歸有日，愁容忽作笑顔開。
醉者 鄒浩
至化無私被遠方，漁樵誰不似顛狂。得錢沽酒争酬酢，執手高歌入醉鄉。
商丘 鄒浩
視人所不窺，修人所不爲。奉以無愧怍，商丘是吾師。
勉祖道修子美祠堂 鄒浩
工部云亡幾百年，精誠如在有遺編。筆追六義回千古，名薄三光亘九天。師法周流寰海內，祠堂落寞楚江邊。長官風化尊賢急，想見丹青復煥然。
追思去歲今日出京有作 鄒浩
解船東下出都門，倐已彌年詎可論。聖主只應憐舊物，歸歟朝夕被深恩。
讀易 鄒浩
時時飛雨作清涼，六月南方似北方。閣上獨居無一事，韋編聊復到羲皇。
偶書 鄒浩
白髮倚門無限情，江湖渺渺秋欲生。回船捩柁見歸路，天道無私憐汝誠。
王氏閣舊名拾青郡守王藻以余寓居易名來仙 鄒浩
仙宮嶺下來仙閣，太守更名爲我來。來既有時歸有日，泠然從此御風回。
偶書  其一 鄒浩
形影相隨甫半年，皇恩今日放歸田。回頭一夢驚初覺，敢把窮通更問天。
偶書  其二 鄒浩
阻奉晨昏寧孝子，竄投荒遠豈忠臣。今朝恩放歸田去，留得遺蹤警後人。
喜書 鄒浩
水北摘禾將欲了，水南發瘴已皆安。憣然回指瀟湘去，感激天恩分外寛。
記夢 鄒浩
卜筮俱言七月嘉，夜來魂夢更高華。此生豈復公卿望，惟喜斑衣早到家。
聞仲殊長老化去甚異 鄒浩
逆行天莫測，雉作瀆中經。漚滅風前質，蓮開火後形。鉢盂殘蜜白，爐竈冷煙清。空有誰家曲，人間得細聽。
感懷 鄒浩
去年今日别庭闈，回首庭闈未得歸。天道人心會相契，歸歟行即被恩輝。
追懷去年今日舟離潤州有作 鄒浩
颿出丹陽恰一年，江湖陳跡慨茫然。明明歸路留雙目，只候恩書下九天。
自歎 鄒浩
好學顔淵怒不遷，犯而不校古稱賢。伊予物觸心猶動，空撫陳編倍赧然。
主人忽來夾徑修籬 鄒浩
疏籬詰曲巧依山，洞徹柴門氣象還。恩釋覉留應有日，故先通路指鄉關。
大風累日不止 鄒浩
昭平八月稻禾風，吹盡浮雲露碧空。日月從今無障礙，光明照我入天中。